b'\n_START_ARTICLE_\nS\xc3\xa4pin majakka\n_START_SECTION_\nMajakan rakennukset ja kulttuuriymp\xc3\xa4rist\xc3\xb6\n_START_PARAGRAPH_\nMajakka ja majakkamestarin talo ovat vuodesta 2000 alkaen olleet vuokrattuina S\xc3\xa4ppi 2000 ry:lle. Yhdistyksen tarkoituksena on vaalia ja edist\xc3\xa4\xc3\xa4 majakkakulttuurin s\xc3\xa4ilytt\xc3\xa4mist\xc3\xa4 S\xc3\xa4pin majakkasaarella. Yhdistys tekee pienimuotoista kunnostus- ja hoitot\xc3\xb6it\xc3\xa4 sek\xc3\xa4 pit\xc3\xa4\xc3\xa4 majakkaa avoinna vierailijoille._NEWLINE_Toisessa majakanvartijan rakennuksessa on vuodesta 1959 toiminut Porin lintutieteellisen yhdistyksen lintuasema, joka on Ahvenanmeren Signilsk\xc3\xa4rin j\xc3\xa4lkeen Suomen toiseksi vanhin._NEWLINE_Asuinrakennusten ohella suojaisan umpipihan muodostavaan majakan rakennusryhm\xc3\xa4\xc3\xa4n kuuluu kaksikerroksinen aitta. Sivummalla on sauna ja vanhojen talousrakennusten j\xc3\xa4\xc3\xa4nn\xc3\xb6ksi\xc3\xa4._NEWLINE_Majakan rakennusten ohella saaren rakennuskantaan kuuluu saaren l\xc3\xa4nsirannalla Luustuvannokassa jonkin matkan p\xc3\xa4\xc3\xa4ss\xc3\xa4 majakasta sijaitseva entinen luotsiasema. Saaren pohjoisrannassa on vanha k\xc3\xa4mpp\xc3\xa4rakennus. My\xc3\xb6s vanhan tunnusmajakan rauniot nykyisest\xc3\xa4 majakasta luoteeseen ovat viel\xc3\xa4 n\xc3\xa4ht\xc3\xa4viss\xc3\xa4._NEWLINE_Museovirasto on m\xc3\xa4\xc3\xa4ritellyt S\xc3\xa4pin majakkayhteis\xc3\xb6n ja luotsiaseman valtakunnallisesti merkitt\xc3\xa4v\xc3\xa4ksi rakennetuksi kulttuuriymp\xc3\xa4rist\xc3\xb6ksi. Itse majakan ja luotsiaseman rakennusten ohella  valtakunnallisesti merkitt\xc3\xa4v\xc3\xa4n rakennetun kulttuuriymp\xc3\xa4rist\xc3\xb6n rajaukseen kuuluu my\xc3\xb6s koko S\xc3\xa4pin saari.'